## Pravilnik o iskaznici, znaku i odori ribarskih inspektora

### NN 98/2005 (10.8.2005.), Pravilnik o iskaznici, znaku i odori ribarskih inspektora

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**1918**

Na temelju članka 61.g Zakona o morskom
ribarstvu (»Narodne novine«, broj 74/94., 57/96., 46/97 pročišćeni tekst, 76/99
i 48/05.) i članka 68g. Zakona o slatkovodnom ribarstvu (»Narodne novine«, broj
106/01., 7/03., 174/04., 10/05. i 49/05. pročišćeni tekst) ministar
poljoprivrede, šumarstva i vodnoga gospodarstva donosi

## PRAVILNIK

### O ISKAZNICI, ZNAKU I ODORI RIBARSKIH INSPEKTORA

Članak 1.

Ovim Pravilnikom propisuje se obrazac službene
iskaznice i izgled znaka ribarskog inspektora, Ministarstva poljoprivrede,
šumarstva i vodnoga gospodarstva (u daljnjem tekstu: Ministarstvo), te službene
odore ribarskog inspektora, način i postupak njihova izdavanja i uporabe te
vođenje evidencije o izdanim iskaznicama i znakovima.

1. SLUŽBENA ISKAZNICA I
ZNAK RIBARSKOG INSPEKTORA

Članak 2.

Obrazac službene iskaznice te oblik i izgled
znaka tiskani su uz ovaj Pravilnik i čine njegov sastavni dio.

Obrazac službene iskaznice (u daljnjem tekstu:
iskaznica) izrađuju se na punijem papiru bijele boje
veličine 85 × 55 mm i zaštićuje se omotom od prozirne plastične mase.

Članak 3.

Obrazac
iskaznice ribarskog inspektora sadrži:

a)
na prednjoj strani iskaznice:

1.
utisnut grb Republike Hrvatske,

2.
natpis: »REPUBLIKA HRVATSKA«,

3.
natpis: »MINISTARSTVO POLJOPRIVREDE, ŠUMARSTVA I VODNOGA GOSPODARSTVA«,

4.
naziv: »SLUŽBENA ISKAZNICA RIBARSKOG INSPEKTORA

5.
mjesto za fotografiju veličine 28 × 32 mm,

6.
ime i prezime,

7.
položaj i zvanje,

8.
broj značke

b)
na poleđini iskaznice:

1.
tekst o ovlastima nositelja iskaznice,

2.
evidencijski broj iskaznice,

3.
nadnevak izdavanja iskaznice,

4.
mjesto za pečat Ministarstva i potpis ovlaštene osobe.

Članak 4.

Znak je izveden od metala, podloga je mesingana,
a aplikacija je sjajno niklana. Veličina znaka je 60
× 55 mm. Znak okružuje hrvatski pleter izveden u mesinganom reljefu na kojem su
istaknuta slova »RH« (Republika Hrvatska).

U središtu znaka na zrakasto pozlaćenom prostoru
smješten je hrvatski grb koji je izveden u crvenom i bijelom emajlu, a gornji
dio grba je reljefno izveden.

Na kružnom niklanom
dijelu znaka ispisan je tekst »RIBARSKA INSPEKCIJA« u plavom emajlu.

Donjim dijelom znaka proteže se niklana lenta koja djelomično pokriva pleter. Na lenti je
plavim emajlom upisan troznamenkasti broj.

Na poleđini znaka nalazi se lisnata opruga od perne bronce.

Članak 5.

Inspektori u obavljanju inspekcijskih poslova
nose iskaznice i znak u kožnom povezu, kojima dokazuju službeno svojstvo,
identitet i ovlasti.

Kožni povez iz stavka 1. ovoga članka crne je
boje i trostrukog je pregiba. Veličina svakog pregiba je 8 × 12 cm.

Na prednjoj stranici kožnog poveza otisnut je
zlatnom bojom hrvatski grb i natpis »RIBARSKA INSPEKCIJA«.

Članak 6.

Iskaznice
i znakove s pripadajućim kožnim povezom inspektorima izdaje Ministarstvo.

Članak 7.

O
izdanim iskaznicama i znakovima inspektorima vodi se očevidnik u Ministarstvu:

Očevidnik
sadrži:

1.
redni broj (evidencijski broj),

2.
ime i prezime,

3.
klasa i urbroj rješenja o postavljenju u zvanje,

4.
serijski broj iskaznice odnosno serijski broj znaka,

5.
nadnevak izdavanja,

6.
nadnevak povratka,

7.
potpis inspektora,

8.
odjeljak za napomene.

Članak 8.

Inspektor koji izgubi iskaznicu ili znak ili na
drugi način ostane bez iskaznice i znaka dužan je o tome odmah izvijestiti
neposrednog čelnika.

Nova iskaznica i/ili znak izdat će se nakon što
je u »Narodnim novinama« oglašeno da izgubljena ili na drugi način nestala
iskaznica ili znak ne vrijede.

Članak 9.

Inspektor kojemu prestane državna služba ili
koji bude postavljen u drugo zvanje obvezan je Ministarstvu vratiti iskaznicu i
znak u roku 7 dana od dana prestanka službe ili dana postavljenja u drugo
zvanje.

Inspektoru će se privremeno oduzeti iskaznica i
znak ako se protiv njega provodi istraga ili je podignuta optužnica do
okončanja postupka ili iz drugih opravdanih razloga kada postoji opasnost
zlouporabe dužnosti.

Članak 10.

Ministarstvo povjerava tiskanje iskaznica i
izradu znakova pravnoj osobi koja obavlja tiskarsku odnosno djelatnost izrade
znakova.

2. VRSTE, IZGLED I KROJ
ODORE RIBARSKOG INSPEKTORA

Članak 11.

Dijelovi
odore ribarskog inspektora jesu:

•
kapa sa štitnikom

•
jakna zimska (muška/ženska)

•
jakna ljetna (muška/ženska

•
hlače ljetne (muške/ženske)

•
hlače zimske (muške/ženske)

•
kratke hlače/suknja

•
košulja zimska (muška/ženska)

•
košulja ljetna (muška/ženska)

•
majica kratkih i dugih rukava

•
vesta

•
niske cipele (muške/ženske)

•
visoke cipele (muške/ženske)

•
kombinezon

•
kišni ogrtač

•
fluorescentni prsluk.

Članak 12.

• Kapa sa štitnikom izrađena je od tkanine plave
boje, uobičajenog kroja. Na prednjoj strani kape strojno je izvezen grb RH.

• Jakna je plave boje, kopča se zatvaračem i
kopčama. Na prednjoj strani jakne, u visini prsiju ušivena su dva mala džepa s
našivenim poklopcem koji se zatvaraju zatvaračem. Isto tako, na prednjoj strani
jakne, u visini kukova ušivena su dva velika džepa s našivenim poklopcem koji
se zatvaraju zatvaračem. Na lijevom i desnom rukavu do visine lakta nalaze se
po dva manja džepa koji se zatvaraju zatvaračem.

• Hlače su plave boje i športskog su kroja. S
lijeve i desne strane imaju jedan urezani džep. Otraga su dva džepa s
preklopnikom koji se kopčaju držećom kopčom. Na nogavicama s vanjske strane, u
visini koljena, nalaze se dva džepa s preklopnikom koji se kopčaju zatvaračem.

• Kratke hlače plave boje klasičnog kroja,
dužine do koljena/ suknja plave boje klasičnog kroja.

• Košulje su pamučne svijetloplave boje,

• Majica kratkih rukava je pamučna,
svijetloplave boje, s ovrat­nikom.

• Majica dugih rukava je pamučna, tamnoplave
boje, s ovrat­nikom.

• Vesta pletena, tamnoplave boje s visokim
ovratnikom, koji s prednje strane ima zatvarač dužine 20 cm. Na ramenima i laktovima je pojačanje od tkanine iste boje. Rub veste i
rukava završava renderom iste boje.

• Cipele su od crne kože, s gumenim đonom.

• Kombinezon je tamnoplave boje uobičajene
izvedbe.

• Kišni ogrtač je svijetloplave boje, izrađen od
plastificiranog platna.

• Prsluk narančaste boje s fluorescentnim
trakama.

3. ZADUŽENJE, ZAMJENA I
POVRAT ODORE

Članak 13.

Osoba
koja se prima u službu za obavljanje poslova ribarskog inspektora, zadužuje
odoru.

Članak 14.

Dijelovi odore, oštećeni ili uništeni u
obavljanju službe ili povodom obavljanja službe, zamijenit će se bez naknade,
na temelju pisanog zahtjeva nadležnog nadređenog službenika.

Članak 15.

Kapa sa štitnikom, jakna zimska, jakna ljetna,
kišni ogrtač i fluorescentni prsluk zamjenjuju se istekom treće godine uporabe,
dok se ostali dijelovi odore zamjenjuju istekom druge godine uporabe. Dijelovi
odore mogu se zamijeniti i prije ukoliko su jače oštećeni ili dotrajali
temeljem zahtjeva nadležnog nadređenog službenika, koji utvrđuje opravdanost
zamjene.

Članak 16.

Osoba
koja izgubi svojstvo ribarskog inspektora dužna je vratiti sve dijelove odore.

4. VRIJEME I NAČIN
NOŠENJA ODORE

Članak 17.

Službena značka nosi se na lijevoj strani iznad
džepa jakne, odnosno iznad džepa na lijevoj strani košulje u ljetnom razdoblju.

Članak 18.

Ribarski inspektor je obvezan nositi odoru za
vrijeme obavljanja nadzora na plovilima. Ribarski inspektor ne smije izvan
službe nositi odoru ili dijelove odore.

Članak 19.

Ovaj
Pravilnik stupa na snagu osmog dana od dana objave u »Narodnim novinama«.

Klasa:
011-02/05-01/48

Urbroj: 525-01-05-1

Zagreb,
25. srpnja 2005.

Ministar

**Petar Čobanković, v. r.**

![](dodatni/355068.gif)

Pravilnik, NN 98/2005-1918